[{"text_idx": "#000001", "text": "Euroopa Poliitilise U\u0308henduse uus formaat tundub olevat mitmel po\u0303hjusel paljuto\u0303otav, kui panna see u\u0308leilmsesse konteksti. On kolm po\u0303hjust, miks nii ELi kui EPU\u0308 paralleelne arendamine tasub end a\u0308ra."}, {"text_idx": "#000004", "text": "Pa\u0308rast seda, kui 6. oktoobril 2022 peeti Prahas 44 riigipea ja valitsusjuhi osalusel ning Euroopa Liidu eesistujamaa Ts\u030cehhi juhtimisel Euroopa Poliitilise U\u0308henduse (EPU\u0308) esimene kohtumine, on EPU\u0308 olnud paljude Euroopa politoloogide arutelu- ja analu\u0308u\u0308siobjekt. Oma hinnangutes ei ole nad u\u0308ksmeelele jo\u0303udnud."}, {"text_idx": "#000005", "text": "Mo\u0303ned vo\u0303tsid ro\u0303o\u0303muga vastu prantslaste algatuse, mida nad pidasid o\u0303igel ajal va\u0308lja ka\u0308idud uueks kaasavaks formaadiks, teised kritiseerisid seda kui ko\u0303rgetasemelist Prantsusmaa presidendi Emmanuel Macroni keskset projekti. Peaaegu ko\u0303ik neist u\u0308ritasid siduda EPU\u0308t Euroopa Liiduga, ELi laienemispoliitikaga ning vajadusega reformida ELi institutsionaalset u\u0308lesehitust ja otsustamismehhanisme. Selles mo\u0303ttes on EPU\u0308t ka\u0308sitletud eelko\u0303ige Euroopa ja ELi laienemise kontekstis. Vo\u0303ib ka nii."}, {"text_idx": "#000006", "text": "Samas vo\u0303ib olla kasu sellestki, kui vaadata asju veidi kaugemalt. Uus formaat tundub olevat mitmel po\u0303hjusel paljuto\u0303otav, kui panna see u\u0308leilmsesse konteksti. Niisugune vaatenurga muutus ei va\u0308henda kuidagi Euroopa Liidu keskset rolli Euroopas ega ELi lo\u0303imumise ja laienemise ta\u0308htsust \u2013 ko\u0303ik asjaosalised peaksid neid protsesse ja\u0308tkama ta\u0308ie hoo ja sihikindlusega."}, {"text_idx": "#000008", "text": "Esimene po\u0303hjus seisneb selles, millele Macron vihjas 9. mail Strasbourgis peetud ko\u0303nes \u2013 nimelt on ELi la\u0308hinaabruses tekkinud \u201egeopoliitiline ha\u0308daolukord\u201c, mille on po\u0303hjustanud Venemaa provotseerimata kallaletung, ta\u0308ieulatuslik so\u0303da Ukrainaga ning to\u0303siasi, et ei ole olemas u\u0308htegi kogu maailmajagu ho\u0303lmavat ko\u0303rgetasemelist foorumit, millesse Venemaa ja Valgevene ei kuulu."}, {"text_idx": "#000009", "text": "Kuigi Euroopa Liit ja NATO tulid kiiresti va\u0308lja u\u0308hise vastusega, et Ukrainasse tungimine tuleb hukka mo\u0303ista ja selle vastu kehtestada sanktsioonid, siis laiema Euroopa reaktsioon ei torganud kusagil silma. Euroopa No\u0303ukogu ku\u0308ll viskas Venemaa Fo\u0308deratsiooni 16. ma\u0308rtsil oma liikmesriikide seast va\u0308lja, aga no\u0303ukogu ha\u0308a\u0308lt ei ole rahvusvahelises suhtluses kuulda."}, {"text_idx": "#000010", "text": "Euroopa Julgeoleku- ja Koosto\u0308o\u0308organisatsioon (OSCE), mille u\u0308lesanne on terviklikult edendada julgeolekut, alates relvastuskontrollist ja piiride haldamisest kuni migratsiooni, noorte kaasamise ja soolise vo\u0303rdo\u0303iguslikkuseni, on u\u0308ks va\u0308heseid organisatsioone, millesse Venemaa ikka veel kuulub. See asjaolu piirab muidugi ka OSCE tegutsemisvo\u0303imalusi."}, {"text_idx": "#000011", "text": "Kui tulevad aga kokku riigipead ja valitsusjuhid 44 riigist, kelle hulka kuuluvad ELi ko\u0303ik 27 liikmesriiki ja 17 riiki, kellest mo\u0303ned tahavad ja mo\u0303ned ei taha ELiga liituda, vo\u0303ib seda iseenesest pidada nii ma\u0308rkimisva\u0308a\u0308rseks poliitiliseks so\u0303numiks, mille Euroopa maailmajagu saadab rahvusvahelisele kogukonnale, kui ka Venemaa tegevuse hukkamo\u0303istu va\u0308ljenduseks, ehkki mo\u0303ned neist riikidest, na\u0308iteks Tu\u0308rgi, ajavad Moskva suhtes kahemo\u0303ttelist poliitikat."}, {"text_idx": "#000012", "text": "Teiseks on Euroopas meelega ELi u\u0308hinemispoliitikast lahus hoitava ko\u0303rgetasemelise poliitilise dialoogi pidamise foorumi va\u0308a\u0308rtus selles, et tekib vo\u0303imalus saada u\u0308le paratamatust asu\u0308mmeetriast, mis mo\u0303jutab kogu aeg ELi suhet ko\u0303igi kandidaatriikidega."}, {"text_idx": "#000013", "text": "ELi laienemisprotsessi ajal saavad riigid pidada Euroopa Komisjoniga eelko\u0303ige vaid kahepoolset dialoogi ning nende agentsus ELi su\u0308steemis on piiratud. EPU\u0308 pakub ELi piire u\u0308letavat dialoogi vo\u0303rdsete vahel, millega ei ole osaliselt arvestatud ka ELi naabruspoliitika va\u0308ljato\u0308o\u0308tamisel."}, {"text_idx": "#000014", "text": "Kui hoida ELi laienemine ja EPU\u0308 teineteisest lahus, saavad Euroopa maailmajaos poliitilist ko\u0303lapinda juurde ikkagi 17 riiki, kelle hulka kuuluvad Suurbritannia, S\u030cveits, Liechtenstein, Island ja Norra, kes on va\u0308ga olulised partnerid. Samuti annab see La\u0308a\u0308ne-Balkani riikidele rohkem ta\u0308helepanu, mis ei la\u0308htu ainult nende staatusest ELi kandidaatriigina, ning pakub neile ko\u0303ige ko\u0303rgemal tasemel veel u\u0308hte kohta, kus suhelda ja diplomaatiaga tegeleda."}, {"text_idx": "#000015", "text": "Euroopa Poliitiline U\u0308hendus pakub ELi piire u\u0308letavat dialoogi vo\u0303rdsete vahel \u2013 millega ei ole osaliselt arvestatud ka ELi naabruspoliitika va\u0308ljato\u0308o\u0308tamisel."}, {"text_idx": "#000016", "text": "Kui aga ra\u0308a\u0308kida Kaukaasiast, siis aitas EPU\u0308 esimene kohtumine 6. oktoobril juba Armeenia ja Aserbaidz\u030caani suhteid siluda. Samal pa\u0308eval peeti lisaks po\u0303hikohtumisele veel u\u0308ks u\u0308ritus, mille ka\u0308igus kutsuti Suurbritanniat u\u0308hinema ELi alalise struktureeritud koosto\u0308o\u0308 (PESCO) so\u0303java\u0308elise liikuvuse projektiga, millel on keskne ta\u0308htsus ELi 60 kaitsekoosto\u0308o\u0308projekti seas."}, {"text_idx": "#000017", "text": "Peale selle suurendab EPU\u0308 Ukraina, Moldova ja Gruusia poliitilist mo\u0303jujo\u0303udu. ELiga liitumiseks vo\u0303ib neil kuluda u\u0308le ku\u0308mne aasta. Selle protsessi pikaks venimise ko\u0303rvalmo\u0303judeks vo\u0303ivad olla demokraatiast eemaldumine ja frustratsioon, nagu on juhtunud mo\u0303nes Kagu-Euroopa riigis."}, {"text_idx": "#000018", "text": "EPU\u0308 ei asenda ELi laienemisprotsessi, kuid ja\u0308rgmise 10\u201315 aasta jooksul vo\u0303ib EPU\u0308 avaldada positiivset mo\u0303ju laiema Euroopa lo\u0303imumisele ning seda va\u0308hemalt u\u0308hise dialoogi ja julgeolekut ka\u0308sitleva suhtluse vallas. Sellega vo\u0303ib EPU\u0308-le avaneda vo\u0303imalus konflikte lahendada ja vahendada veel enne seda, kui riigid Euroopa Liiduga u\u0308hinevad."}, {"text_idx": "#000019", "text": "Kolmandaks tuleks EPU\u0308t hinnata u\u0308leilmse strateegilise konkurentsi kontekstis. Liberaalset maailmakorda, mida iseloomustab eelko\u0303ige la\u0308a\u0308neriikide mitmepoolsete organisatsioonide olemasolu, pannakse ja\u0308rjest rohkem proovile. Venemaal, Hiinas ja mujalgi valitsetakse autoritaarse mudeli ja\u0308rgi ning seal ei hoolita eriti po\u0303hivabadustest, inimo\u0303igustest ega o\u0303igusriigist (ra\u0308a\u0308kimata rahvusvahelisest o\u0303igusest)."}, {"text_idx": "#000020", "text": "EPU\u0308 vo\u0303iks pu\u0308u\u0308elda selle poole, et suurendada maksimaalselt ko\u0303igi liikmesriikide geopoliitilist seotust Euroopa va\u0308a\u0308rtuste ja transatlantilise partnerlusega ning va\u0308hendada nende vastuvo\u0303tlikkust autoritaarsetele alternatiividele."}, {"text_idx": "#000021", "text": "Vo\u0303itlus poliitilise suuna valiku ja liitude so\u0303lmimise pa\u0308rast ongi juba ammu ka\u0308imas. COVID-19 pandeemia ja Ukraina-vastane so\u0303da on su\u0308vendanud normatiivseid lahinguid selle u\u0308le, millise u\u0308hiskonnamudeli peaksid riigid endale valima. Niisugusel taustal vo\u0303iks EPU\u0308 pu\u0308u\u0308elda selle poole, et suurendada maksimaalselt ko\u0303igi liikmesriikide geopoliitilist seotust Euroopa va\u0308a\u0308rtuste ja transatlantilise partnerlusega ning va\u0308hendada nende vastuvo\u0303tlikkust autoritaarsetele alternatiividele."}, {"text_idx": "#000022", "text": "Lu\u0308hidalt: vaadelgem Euroopa Poliitilist U\u0308hendust u\u0308leilmses kontekstis ja andkem sellele aega areneda. ELil on ku\u0308ll endiselt Euroopas keskne roll, aga EPU\u0308 vo\u0303ib pakkuda laiemale Euroopale tulevikukujutlust. Mo\u0303lemad \u2013 EL ja EPU\u0308 \u2013 vo\u0303ivad olemas olla samal ajal."}, {"text_idx": "#000025", "text": "So\u0303ja tempel Ts\u030cehhi Euroopa Liidu eesistumisel"}, {"text_idx": "#000026", "text": "Ukraina ja so\u0303jaga seotud ku\u0308simused on olnud igal moel Ts\u030cehhi Euroopa Liidu No\u0303ukogu lo\u0303ppeva eesistumisaja po\u0303hiteemad."}, {"text_idx": "#000029", "text": "Mis la\u0308ks valesti Emmanuel Macroni Vene-diplomaatias?"}, {"text_idx": "#000030", "text": "Kui Prantsusmaa president Emmanuel Macron soovib Euroopa va\u0308lispoliitikas, sealhulgas Venemaaga suhtlemisel rohkem silma paista, siis kesk- ja idaeurooplastes vo\u0303o\u0303ristuse tekitamine pole selleks ja\u0308tkusuutlik lahendus. Euroopa u\u0308htsuse tugevdamiseks tuleks hu\u0308ljata ebarealistlik eesma\u0308rk jo\u0303uda Vladimir Putiniga kokkuleppele uues Euroopa julgeolekukorralduses."}, {"text_idx": "#000031", "text": "Enesekindluse kriis: millisena na\u0308evad eurooplased oma kohta maailmas"}, {"text_idx": "#000033", "text": "Kord kuus u\u0308levaade analu\u0308u\u0308sidest ja kommentaaridest ning Eesti va\u0308lis- ja julgeolekupoliitikast sinu e-postkasti."}, {"text_idx": "#000034", "text": "Diplomaatia mo\u0303testab Eesti va\u0308lis-, kaitse- ja julgeolekupoliitikat ning aitab su\u0308gavamalt mo\u0303ista maailmas toimuvat."}]